《夜宴洛阳程九主簿宅送杨三山人往天台寻智者禅师隐居》
唐代·刘长卿

东林问逋客，何处栖幽偏。满腹万馀卷，息机三十年。

志图良已万，鬓发空苍然。调啸寄疏旷，形骸如弃捐。

本家关西族，别业嵩阳田。云卧能独往，山栖幸周旋。

垂竿不在鱼，卖药不为钱。藜杖闲倚壁，松花常醉眠。

顷辞青溪隐，来访赤县仙。南亩自甘贱，中朝唯爱贤。

仍空世谛法，远结天台缘。魏阙从此去，沧洲知所便。

主人琼枝秀，宠别瑶华篇。落日扫尘榻，春风吹客船。

此行颇自适，物外谁能牵。弄棹白蘋里，挂帆飞鸟边。

落潮见孤屿，彻底观澄涟。雁过湖上月，猿声峰际天。

群峰趋海峤，千里黛相连。遥倚赤城上，曈曈初日圆。

昔闻智公隐，此地常安禅。千载已如梦，一灯今尚传。

云龛闭遗影，石窟无人烟。古寺暗乔木，春崖鸣细泉。

流尘既寂寞，缅想增婵娟。山鸟怨庭树，门人思步莲。

夷犹怀永路，怅望临清川。渔人来梦里，沙鸥飞眼前。

独游岂易惬，群动多相缠。羡尔五湖夜，往来闲扣舷。

作者简介：刘长(zhǎng)卿(709—789)，字文房，汉族，宣城（今属安徽）人，唐代诗人。后迁居洛阳，河间（今属河北）为其郡望。唐玄宗天宝年间进士。肃宗至德中官监察御史，苏州长洲县尉，代宗大历中任转运使判官，知淮西、鄂岳转运留后，又被诬再贬睦州司马。因刚而犯上，两度迁谪。德宗建中年间，官终随州刺史，世称刘随州。